ГЭР БҮЛИЙН ХҮЧИРХИЙЛЭЛД ӨРТСӨН ХҮҮХДЭД

ҮЙЛЧИЛГЭЭ ҮЗҮҮЛЭХ ЖУРАМ

ТАНИЛЦУУЛГА

Гэр бүлийн хүчирхийлэлтэй тэмцэх тухай хуулийн 45 дугаар зүйлийн 45.1-т “...гэр бүлийн хүчирхийлэлд өртсөн хүүхдэд үйлчилгээ үзүүлэх журмыг үйлчилгээний төрөл тус бүрээр холбогдох асуудал эрхэлсэн Засгийн газрын гишүүн батална..” гэж заасны дагуу тус хуулийн 33 дугаар зүйлийн 33.1.5, 33.1.7 дахь хэсгүүдэд заасан“Гэр бүлийн хүчирхийлэлд өртсөн хүүхдэд хүүхэд хамгааллын үйлчилгээ үзүүлэх журам”-ын төслийг боловсрууллаа.

Энэхүү журмаар Гэр бүл, хүүхдийн асуудал эрхэлсэн төрийн байгууллага, хүүхэд хамгааллын чиглэлээр мэргэшсэн иргэн, магадлан итгэмжлэгдсэн хуулийн этгээд, гэр бүлийн хүчирхийлэлд өртсөн, өртөж болзошгүй нөхцөл байдалд байгаа хохирогч хүүхдэд Хүүхэд хамгааллын хариу үйлчилгээ үзүүлэх, хүүхэд хамгааллын үйлчилгээнд холбон зуучлах харилцааг зохицуулна.

 Хүүхэд хамгааллын хариу үйлчилгээ нь гэр бүлийн хүчирхийллийн улмаас эрсдэлт нөхцөлд байгаа хүүхдийг илрүүлэх, бүртгэх, нөхцөл байдлын үнэлгээ хийх, аюулгүй байдлыг хангах, дэмжих, холбон зуучлах, нийгмийн харилцаанд дасган зохицуулах, гэр бүлд нь эргэн нэгтгэх, хувийн хэргийг хаах хүртэлх үе шат бүхий үйл ажиллагааны цогц нэгдэл байхаар журамлагдсан бөгөөд олон улсын мэргэжлийн нийгмийн ажлын үйлчилгээний суурь ойлголт, баримталдаг зарчим, ёс зүй, үүрэг хариуцлагын хүрээнд боловсруулсан болно.

Энэхүү журмыг хэрэгжүүлэхэд нь Гэр бүлийн хүчирхийлэлтэй тэмцэх тухай хууль, Хүүхдийн эрхийн тухай хууль, Хүүхэд хамгааллын тухай хууль, Гэр бүлийн тухай хууль, тэдгээртэй нийцэж гарсан эрх зүйн акт, олон улсын гэрээг удирдлага болгохоор, арга зүйн асуудлыг алхам бүрээр тодорхойлж өгсөн. Мөн хүүхэд хамгааллын үйлчилгээний үе шат бүрт үзүүлэх үйлчилгээг тодорхой болгож, хяналт, үнэлгээний механизмыг дээрх хуулиудтай уялдуулан боловсрууллаа.

Тус журмаар Хамтарсан багаас гэр бүлийн хүчирхийлэлд өртсөний улмаас нөхцөл байдлын үнэлгээгээр аюулгүй байдлын хамгаалалтын үйлчилгээ зайлшгүй шаардлагатай болсон хүүхдийг гэр бүлээс нь тусгаарлаж, хүүхэд асрах хувилбарт үйлчилгээнд холбон зуучлах, хяналт тавих харилцааг зохицуулна.

Хүүхэд хамгааллын анхан шатны урьдчилан сэргийлэх, хамгаалах үйлчилгээг Хамтарсан баг, холбон зуучлах буюу хамгаалах, нөхөн сэргээх үйлчилгээг эрх бүхий магадлан итгэмжлэгдсэн байгууллага үзүүлж, эдгээр үйлчилгээнүүд хоорондоо нягт уялдаатай, хүүхэд гэр бүлийн нөхцөл байдал сайжирсан эсэхэд үйлчилгээний үнэлгээ хийж, эргэх холбоотой ажиллахыг энэхүү журмаар зохицуулсан. Үйлчилгээний бүх үйл явц, журмын хэрэгжилтэнд Гэмт хэргээс урьдчилан сэргийлэх ажлыг зохицуулах зөвлөл, Хүүхдийн эрхийн ажилтан, орон нутгийн гэр бүл, хүүхэд, залуучуудын хөгжлийн асуудал хариуцсан төрийн захиргааны байгууллага хяналт тавьж ажиллахаар тусгасан болно.

 Хүүхэд асрах холбон зуучлах үйлчилгээ нь эцэг эхийн асрамж, төрөл садны асрамж, асралт гэр бүлийн үйлчилгээ,түр хамгаалах байр, нэг цэгийн үйлчилгээний төв, Хүүхдийн халамж, асрамжийн төв гэсэн төрлүүдтэй байхаар журамлалаа. Хүүхдийн аюулгүй байдлыг хангах үүднээс эдгээр үйлчилгээг үзүүлэхдээ аль болох гэр бүлд түшиглэсэн үйлчилгээг эхлэн сонгох, боломжгүй тохиолдолд түр хамгаалах байр, нэг цэгийн үйлчилгээний төв зэрэг албан ёсны үйлчилгээг сонгох байдлаар, дэс дараалалтай зохион байгуулна.

 Эдгээр үйлчилгээний явцад хүүхэд, түүний гэр бүлийн харилцааг эерэг болгох, нөхцөл байдлыг сайжруулах, аюулын зэргийг түвшнийг бууруулах, арилгах арга хэмжээг үйлчилгээ үзүүлэгч байгууллага, иргэн, тухайн хамтарсан багтай хамтран хэрэгжүүлэх, бүр боломжгүй тохиолдолд халамж асрамжийн байгууллагад шилжүүлэх гэх мэт Хүүхэд хамгааллын үйлчилгээний суурь зарчим, үзэл баримтлалын хүрээнд үйлчилгээг дэс дараалалд орууллаа.

ХӨДӨЛМӨР, НИЙГМИЙН ХАМГААЛЛЫН ЯАМ

ХӨДӨЛМӨР,НИЙГМИЙН ХАМГААЛЛЫН

САЙДЫН ТУШААЛ

2017 оны ... дугаар

сарын ..-ны өдөр Дугаар ... Улаанбаатар хот

Журам батлах тухай

Монгол Улсын Засгийн газрын тухай хуулийн 24 дүгээр зүйлийн 24.2 дахь хэсэг, Гэр бүлийн хүчирхийлэлтэй тэмцэх тухай хуулийн 33 дугаар зүйлийн 33.1.5, 33.1.7 дах хэсэг, 45 дугаар зүйлийн 45.1 дэх заалтыг тус тус үндэслэн ТУШААХ НЬ:

1. “Гэр бүлийн хүчирхийлэлд өртсөн хүүхдэд үйлчилгээ үзүүлэх журам”-ыг хавсралтаар баталсугай.

2. Журмын хэрэгжилтийг хангаж ажиллахыг Гэр бүл, хүүхэд, залуучуудын хөгжлийн газар /О.Алтансүх/-т даалгасугай.

3. Энэ тушаалын хэрэгжилтэд хяналт тавьж ажиллахыг Хүн амын хөгжлийн газар /С.Тунгалагтамир/, Хяналт, шинжилгээ, үнэлгээ, дотоод аудитын газар /Ц.Мөнхзул/ нарт даалгасугай

САЙД Н.НОМТОЙБАЯР

Хөдөлмөр, нийгмийн хамгааллын сайдын 2017 оны 2 дугаар сарын ...-ны өдрийн ......... тоот тушаалын нэгдүгээр хавсралт

ГЭР БҮЛИЙН ХҮЧИРХИЙЛЭЛД ӨРТСӨН ХҮҮХДЭД

ҮЙЛЧИЛГЭЭ ҮЗҮҮЛЭХ ЖУРАМ

Нэг.Нийтлэг үндэслэл

1.1. Энэхүү журмын зорилго нь гэр бүл, хүүхэд, залуучуудын асуудал хариуцсан байгууллага, хүүхэд хамгааллын чиглэлээр мэргэшсэн иргэн, магадлан итгэмжлэгдсэн хуулийн этгээд, гэр бүлийн хүчирхийлэлд өртсөн, өртөж болзошгүй нөхцөл байдалд байгаа хохирогч хүүхдэд хүүхэд хамгааллын хариу үйлчилгээ үзүүлэхтэй холбогдсон харилцааг зохицуулахад оршино.

1.2. Хүүхэд хамгааллын хариу үйлчилгээ нь гэр бүлийн хүчирхийллийн улмаас эрсдэлт нөхцөлд байгаа хүүхдийг илрүүлэх, нөхцөл байдлын үнэлгээ хийх, аюулгүй байдлыг хангах, дэмжих, холбон зуучлах, нийгмийн харилцаанд дасган зохицуулах, гэр бүлд нь эргэн нэгтгэх үе шат бүхий цогц үйлчилгээ байна.

1.3. Энэ журмыг хэрэгжүүлэхэд нь Гэр бүлийн хүчирхийлэлтэй тэмцэх тухай хууль, Хүүхдийн эрхийн тухай хууль, Хүүхэд хамгааллын тухай хууль, Гэр бүлийн тухай хууль, тэдгээртэй нийцэж гарсан эрх зүйн акт, олон улсын гэрээ, бусад холбогдох хууль тогтоомжийг удирдлага болгоно.

1.4. Хүүхэд хамгааллын хариу үйлчилгээ үзүүлэгч эрх, үүрэг бүхий хуулийн этгээд, аж ахуйн нэгж, иргэн нь үйл ажиллагаандаа мөрдөх “Хүүхэд хамгааллын дүрэм”-ийг баталж дагаж мөрдөнө.

1.5. Гэр бүлийн хүчирхийлэлд өртсөн хүүхэд 7, түүнээс дээш настай бол хүүхэд хамгааллын хариу үйлчилгээг төлөвлөх, хэрэгжүүлэхдээ хүүхдийн саналыг харгалзана.

**Хоёр. Хүүхэд хамгааллын хариу үйлчилгээ, түүний хэлбэрүүд**

2.1. Гэр бүлийн хүчирхийллийн улмаас эрсдэлт нөхцөлд байгаа, гэмт хэрэг, зөрчлийн хохирогч, гэрч болсон хүүхдийг нийгэмд хэвийн амьдрахад нь тусалж, дэмжих чиглэлээр дараах дарааллын дагуу хариу үйлчилгээ үзүүлнэ:

 2.1.1. мэдээлэл хүлээн авах, бүртгэх, шалгах;

 2.1.2. нөхцөл байдлын үнэлгээ хийх;

2.1.3. аюулгүй байдлыг хангах;

2.1.4. Холбон зуучлах үйлчилгээ;

2.1.5. үйлчилгээнд үнэлгээ хийх;

2.1.6. гэр бүлд нь эргэн нэгтгэх эсэх талаар дүгнэлт гаргах;

2.1.7. хувийн хэргийг хаах;

**Гурав. Мэдээлэл хүлээн авах, бүртгэх, шалгах**

3.1. Хүүхдийг гэр бүлийн хүчирхийлэлд өртсөн болон өртөж болзошгүй тухай мэдээлэл, сэжиг таамаглал, санал, гомдол, хүсэлтийг мэдсэн иргэн, хуулийн этгээд Хүүхдийн тусламжийн утас, сум хорооны нийгмийн ажилтан, хүүхдийн эрхийн ажилтан, цагдаагийн байгууллага, албан тушаалтанд амаар болон бичгээр мэдээллийн хэрэгсэлээр ирүүлж болох бөгөөд мэдээллийг сум, хорооны нийгмийн ажилтан, хүүхдэд яаралтай тусламж үзүүлэх утасны үйлчилгээний нийгмийн ажилтан хүлээн авч, Хүүхэд хамгааллын зөрчлийн мэдээлэл хүлээн авах маягтыг хөтөлж, харьяаллын дагуу хамтарсан багт шилжүүлнэ.

3.2. Хамтарсан багийн нарийн бичгийн дарга мэдээллийг хүлээн авч, Хүүхэд хамгааллын үйлчилгээнд хүүхэд хүлээн авах бүртгэлийн маягтад бүртгэнэ.

3.3. Бүртгэл нь хүчирхийлэлд өртсөн хүүхдийн талаарх анхдагч мэдээлэл бөгөөд тухайн хүүхэд болон гэр бүлд үзүүлэх үйлчилгээтэй холбоотой шийдвэрүүдийг гаргах үндэслэл болно.

3.4. Хүчирхийлэлд өртсөн хүүхдийн талаарх мэдээллийг мэдээлэл хүлээн авсан байгууллага, албан тушаалтан үнэн, бодит байдлыг шалгах бөгөөд мэдээлэгчээс дараах асуудлыг тодруулж, тэмдэглэнэ.

3.4.1. нэр, хаяг, утасны дугаар;

3.4.2. тухайн хүүхэд, гэр бүлийг өмнө мэддэг эсэх;

3.4.3. тухайн гэр бүл, хүүхэдтэй ямар харилцаатай болох;

3.4.4. биеэр ирж уулзах боломжтой эсэх;

3.4.4. мэдээлэгч согтууруулах ундаа, мансууруулах бодис хэрэглэсэн эсэх;

3.4.5. мэдээлэгчид тухайн гэр бүлийн зүгээс ирж болох дарамт, шахалт, айдас байгаа эсэх;

 3.5. Гэр бүлийн хүчирхийллийн талаарх мэдээллийг хүлээн авч, бүртгэснээс эхлэн хувийн хэргийг хаах хүртэлх үйлчилгээний үйл явцын мэдээллийг хүүхэд хамгааллын үйлчилгээний нэгдсэн санд холбогдох талууд оруулж, мэдээлэл хуваалцна.

**Дөрөв. Нөхцөл байдлын үнэлгээ хийх**

 4.1. Бүртгэл хийгдсэний дараа мэдээллийг шалгах бөгөөд нийгмийн ажилтан, цагдаагийн албан хаагчтай хамтран газар дээр нь очиж, хүүхэд болон гэр бүлд нөхцөл байдлын үнэлгээ хийж, холбогдох маягтыг 24-48 цагийн дотор хөтөлнө.

4.2. Цагдаагийн албан хаагч хүүхдийн амь нас, эрүүл мэнд, аюулгүй байдалд учирсан, эсхүл учирч байж болзошгүй эрсдэлд аюулын зэргийн үнэлгээ хийнэ.

4.3. Хүүхэд болон гэр бүлийн нөхцөл байдлын үнэлгээ, аюулын зэргийн үнэлгээ нь хүүхэд, түүний гэр бүлд цаашид үзүүлэх үйлчилгээг тодорхойлох үндэслэл болно.

4.4. Хүүхэд, гэр бүлд нөхцөл байдлын үнэлгээ хийсэн ажилтан хүүхдийн нөхцөл байдлын үнэлгээний хувийг тухайн орон нутгийн сум, хорооны хэсгийн төлөөлөгч, мөн гэр бүл, хүүхэд, залуучуудын асуудал хариуцсан төрийн захиргааны байгууллагын холбогдох мэргэжилтэнд давхар өгч үйлчлүүлэгчийн нууцыг хадгалж, хамгаална.

4.5. Аймаг, нийслэл, дүүргийн гэр бүл, хүүхэд, залуучуудын асуудал хариуцсан төрийн захиргааны байгууллага нь хүүхэд, гэр бүлийн нөхцөл байдлын үнэлгээ хийхэд хамтарсан баг, нийгмийн ажилтанд мэргэжил, арга зүйн дэмжлэг үзүүлнэ.

4.6. Нөхцөл байдлын үнэлгээний явцад үүссэн нөхцөл байдлаас шалтгаалж, дараах арга хэмжээ авна:

4.6.1. хүүхдийн амь нас, эрүүл мэндэд аюул учирсан, эсхүл уг нөхцөл бүрдсэн, хүүхдийн эсрэг гэмт хэрэг, зөрчлийг гэр бүлийн гишүүн хүүхдийн асран хамгаалах, харгалзан дэмжигч үйлдсэн, хүүхдийг тухайн орчинд үлдээх боломжгүй нөхцөл үүссэн бол хүүхдийг түр тусгаарлах арга хэмжээ авна.

 4.6.2. энэ журмын 4.6.1-т заасан арга хэмжээ авах шийдвэрийг хамтарсан багийн ахлагч гаргана.

4.6.3. Хамтарсан баг нь хүүхэд болон гэр бүлийн нөхцөл байдлын үнэлгээ, аюулын зэргийн үнэлгээ хийсний үндсэн дээр хүүхэд хамгааллын үйлчилгээ шаардлагатай гэж үзсэн тохиолдолд хүүхдэд хувийн хэрэг нээж, үйлчилгээний төлөвлөгөө боловсруулж, шуурхай хамгаалах арга хэмжээ авах, нөхөн сэргээх, урьдчилан сэргийлэх үйлчилгээнд холбон зуучилна.

 4.7. Энэ журмын 4.6-д дурдсан арга хэмжээ авах талаар гаргасан шийдвэрийг хамтарсан багийн хурлын шийдвэрт тусган, баталгаажуулж, баримт нотолгоог хувийн хэрэгт хавсаргана.

**Тав. Аюулгүй байдлыг хангах**

5.1. Сум, хорооны болон сургуулийн нийгмийн ажилтан, шуурхай үйлчилгээний төвийн нийгмийн ажилтан хүүхдийн аюулгүй байдлыг хангах, дахин гэр бүлийн хүчирхийлэл дарамтад өртөхөөс сэргийлж, хүүхдийн аюулгүй байдлын төлөвлөгөөг хүүхдийн эсрэг хүчирхийлэл, дарамт үйлдээгүй болох нь тогтоогдсон хүүхдийн эцэг, эх, асран хамгаалагч, хүүхдийг оролцуулан хамтран боловсруулж, хэрэгжүүлэх заавар өгнө.

5.2. Хүүхдийн эрсдлийн үнэлгээ, түүний гэр бүлийн нөхцөл байдлын үнэлгээний дүгнэлтийг хамтарсан багийн гишүүд хэлэлцэн, тухайн хүүхэд, гэр бүлийн гишүүдэд шаардлагатай хамгааллын үйлчилгээг хэрхэн үзүүлэх тухай хамтын шийдвэр гаргана.

5.3. Хамтын шийдвэр нь үнэлгээг хэлэлцсэн хамтарсан багийн хурлын тэмдэглэл байх бөгөөд хамтарсан багийн гишүүд гарын үсгээ зурж шийдвэрийг баталгаажуулна. Уг шийдвэрт хэлэлцсэн эрсдлийн болон нөхцөл байдлын үнэлгээ, аюулын зэргийн үнэлгээний дүгнэлтийг хавсаргана.

5.4. Үнэлгээний санал, дүгнэлтэд тэмдэглэл, гэрэл зураг, дуу, дүрс бичлэг бусад нотлох баримтыг хавсарган он, сар, өдөр, гарын үсэг зурж, баталгаажуулсан байна.

5.5. Гэр бүл, хүүхэд, залуучуудын асуудал хариуцсан байгууллага нь цагдаагийн байгууллагатай хамтран хүүхэд тус бүр дээр хийсэн хүүхдийн болон нөхцөл байдлын үнэлгээний талаарх мэдээллийг Хүүхэд хамгааллын үйчилгээний нэгдсэн мэдээллийн санд төвлөрүүлнэ.

5.6. Хүүхдийн болон гэр бүлийн нөхцөл байдлын үнэлгээ, аюулын зэргийн үнэлгээгээр дараах нөхцөл байдал үүссэн тохиолдолд хүүхдийг гэр бүлээс нь түр тусгаарлах арга хэмжээг 24 цагийн дотор авна. Үүнд:

5.6.1. хүчирхийлэгч нь хүүхдэд ноцтой хохирол учруулах хутга, буу галт зэвсэг хэрэглэсэн;

5.6.2. хүүхдийг өлсгөх, ямар нэг газар ганцааранг нь тусгаарласан, нуусан, хорьсон;

5.6.3. хүүхэд өөрийгөө болон бусдыг гэмтээх, бэртээхийг завдсан;

5.6.4. эцэг, эх, асран хамгаалагч нь хүүхдээ асран хамгаалах чадваргүй байгаа нь хүүхдэд ноцтой хохирол учруулж болзошгүй байгаа;

5.6.5. гэр бүлд хүүхдийн аюулгүй байдлыг хамгаалах боломжгүй, асран хамгаалагч нь хүүхдээ аваад буюу орхиод зугтаах, барьцаалах үйлдэл, эс үйлдэл үзүүлсэн;

5.6.6. хүүхэд бэлгийн хүчирхийлэлд өртсөн бөгөөд хохирогч хүүхэд хүчирхийлэл үйлдэгчтэй нэг дор амьдарч байгаа бол;

5.6.7. хүүхэд бие махбодийн гэмтэл бэртэл авсан;

5.6.8. хүүхдийг айдас, сэтгэл санааны дарамтанд оруулсан, дахин оруулж болзошгүй байгаа;

5.6.9. хүүхдийн эмзэг байдлыг өөрт ашигтайгаар шийдвэр гаргуулах, ашиг олоход ашигласан, ашиглаж болзошгүй нөхцөл байдал үүссэн;

5.6.10. хүчирхийлэл үйлдэгч согтууруулах ундаа байнга хэрэглэдэг;

5.6.11. мансууруулах эм, сэтгэцэд нөлөөт бодис хэрэглэдэг;

5.6.12. хүчирхийлэл үйлдэгч хүүхдийн амь насанд заналхийлдэг;

**Зургаа. Дэмжих, холбон зуучлах үйлчилгээ**

6.1. Хамтарсан багийн нийгмийн ажилтны хийсэн нөхцөл байдлын үнэлгээгээр хүүхдэд тусламж, үйлчилгээ үзүүлэх зайлшгүй шаардлагатай талаар дүгнэлт гарсан бол иргэний бүртгэл, сэтгэл зүй, хууль зүй, боловсрол, эрүүл мэнд, нийгмийн халамжийн болон бусад шаардагдах үйлчилгээнд нийгмийн ажилтан холбон зуучилна.

6.2. Хамтарсан баг нь хүүхэд болон гэр бүлийн нөхцөл байдлын үнэлгээнд үндэслэн дараах холбон зуучлах үйлчилгээ үзүүлнэ. Үүнд:

6.2.1. Түр хамгаалах байр, нэг цэгийн үйлчилгээ, хүүхэд асрах хувилбарт үйлчилгээнд холбон зуучлана.

6.2.2. эмнэлгийн яаралтай тусламжаас бусад үйлчилгээг хохирогч хүүхдийн байнга, эсхүл түр оршин сууж байгаа газрын нутаг дэвсгэрийн эрүүл мэндийн байгууллага, хэрэв хохирогч хүүхэд эрүүл мэндийн байгууллага, хамгаалах байранд байгаа бол уг байгууллагын оршин байгаа газрын нутаг дэвсгэрийн эрүүл мэндийн байгууллагад холбон зуучилна.

6.2.3. сэтгэл зүй, сэтгэл заслын үйлчилгээ үзүүлэх эрх бүхий иргэн, магадлан итгэмжлэгдсэн байгууллагад холбон зуучилна.

6.2.4. хүүхдийн амь нас, эрүүл мэндэд аюул учирсан, уг үйлдэл нь гэмт хэргийн шинжтэй, хуулийн дагуу хэргийг шийдвэрлүүлэх шаардлагатай нөхцөлд хууль зүйн зөвлөгөө, өмгөөллийн үйлчилгээнд холбон зуучилна.

6.2.5. хүүхэд, түүний гэр бүлд үзүүлэх нийгмийн халамжийн үйлчилгээг төлөвлөж, холбогдох халамжийн үйлчилгээний байгууллагад хүргүүлнэ.

6.3. Хүүхэд, гэр бүлд үйлчилгээ үзүүлсэн байгууллага, ажилтан үйлчилгээний явц, үр дүнгийн талаар холбон зуучилсан хамтарсан баг, бусад байгууллагад эргэн мэдээлнэ.

6.4. Холбон зуучлах үйлчилгээ үзүүлж байгаа хамтарсан багийн гишүүн, байгууллага хүүхэд, гэр бүлийн аюулгүй байдал, нууцлалыг хангана.

6.5. Дэмжих, холбон зуучлах үйлчилгээний хэрэгжилтэд Хамтарсан багийн ахлагч, хүүхдийн эрхийн ажилтан, орон нутгийн гэр бүл, хүүхэд, залуучуудын хөгжлийн асуудал хариуцсан байгууллага хяналт тавина.

6.6. Хуулиар үүрэг хүлээсэн төрийн байгууллага, албан хаагч дэмжих, холбон зуучлах үйлчилгээг үзүүлээгүй, эсхүл шаардагдах үйлчилгээг үзүүлэхээс үндэслэлгүйгээр татгалзсан бол энэ тухай хүүхдийн эрхийн ажилтан тэмдэглэл үйлдэж, Төрийн албаны салбар зөвлөл, төрийн байгууллагын ёс зүйн хороо, Нийгмийн ажилтны мэргэжлийн ёс зүйн үндэсний болон салбар хороо, холбогдох бусад мэргэжлийн ёс зүйн хороонд хүргүүлж шийдвэрлүүлнэ.

**Долоо. Үйлчилгээнд үнэлгээ хийх**

7.1. Үйлчилгээний үнэлгээ нь хувийн хэрэг нээснээс эхлэн, үйлчилгээний үндсэн бүрэлдэхүүн хэсэг болох зорилго, зорилтод хүрсэн, үйлчилгээг мэргэжлийн түвшинд үзүүлсэн эсэхэд хяналт тавьж буй хамтарсан багийн дотоод хяналт, хүүхэд, түүний гэр бүлд гарч буй өөрчлөлт, үйлчилгээний чанар, үр дүнгийн талаарх цогц дүгнэлт байна.

7.2. Гэр бүлд гарч байгаа эерэг өөрчлөлт, дэвшлийг үнэлэхдээ нийгмийн ажилтан нь дараах асуудлыг нягтлана.

7.1.1. хүүхдийн аюулгүй байдал хангагдаж байгаа эсэхийг баталгаажуулах;

* + 1. эрсдэлт нөхцөл буурсан, арилсан эсэх;

7.1.3. хүүхэд болон гэр бүлд хүчирхийллийн үзүүлэх сөрөг үр дагавруудыг амжилттай шийдвэрлэж чадаж байгаа эсэх;

7.1.4. хүүхэд, гэр бүлд үзүүлэх хүүхэд хамгааллын үйлчилгээний төлөвлөгөөнд тусгасан зорилт, үр дүнд хүрч чадаж байгаа эсэх;

* + 1. гэр бүлийн хүрээнд хүрсэн амжилт, үр дүн;

7.3. Гэр бүлийн эерэг өөрчлөлтийн үнэлгээг хамтарсан багийн хурлаар хэлэлцүүлж, хүүхэд хамгааллын үйлчилгээний төлөвлөлтийг шинээр хийж, хүүхдийг гэр бүлд нь эргэн нэгтгэх, эсхүл хүүхэд асрах хувилбарт үйлчилгээ үзүүлэх эсэхийг шийдвэрлэнэ.

**Найм. Гэр бүлд нь эргэн нэгтгэх эсэх шийдвэр гаргах**

8.1. Гэр бүлийн өөрчлөлтийн үнэлгээгээр энэ журмын 7.2-т заасан нөхцөл байдалд ахиц гарсан гэж үзвэл гэр бүлээсээ тусгаарлагдсан хүүхдийг гэр бүлд нь эргэн нэгтгэж болно.

8.2. Гэр бүлд нь эргэн нэгтгэх гэдэг нь гэр бүлээсээ тусдаа амьдарч байгаа хүүхдийг гэр бүлтэйгээ дахин хамт амьдрах боломжоор хангах, хүүхэд гэр бүлийг дэмжих үйлчилгээний нэг хэсэг байна.

 8.3. Хүүхдийг дараах нөхцөл байдал бүрэн хангагдсан гэж хамтарсан багийн хурлаас шийдвэрлэсэн тохиолдолд гэр бүлд нь эргэн нэгтгэх үйлчилгээг үзүүлнэ.

8.3.1. энэ журмын 6.2.1-т дурдсан үйлчилгээнд хамрагдаж байгаа хүүхдээ эцэг эх, асран хамгаалагч гэртээ ирүүлэх хүсэлтийг албан ёсоор бичгээр гарган, нийгмийн ажилтантай хамтран ажиллах хүсэлтэй байгаа;

 8.3.2. хүүхдийг гэр бүлээсээ тусдаа амьдрахад хүргэсэн шалтгаан арилсан гэж хамтарсан багаас үзэж байгаа бол;

 8.3.3. эцэг эх нь зан үйлийн албадан сургалтанд хамрагдаж, засарсан гэдгээ харуулсан;

8.3.4. хүчирхийлэл үйлдэгч этгээд, тухайн гэр бүлд амьдрахаа больсон,

8.3.5. хүчирхийлэл үйлдэгч этгээд тодорхой хугацаагаар хоригдсон;

 8.4. Хүүхдийг гэр бүлд нь эргэн нэгтгэсэн тохиолдолд Хамтарсан баг тухайн гэр бүлийг хяналтандаа хоёр жил хүртэл хугацаанд байлгах ба улирал тутам нөхцөл байдлын үнэлгээ хийнэ.

8.5. Хүүхдийг дараах нөхцөлд гэр бүлд нь эргэн нэгтгэх боломжгүй гэж үзнэ:

8.5.1. шүүхээс эцэг эх байх эрхийг нь хязгаарласан, хассан;

 8.5.2. эцэг эх, асран хамгаалагч нь хүнд өвчний улмаас бусдын байнгын асрамжинд байдаг, асран хамгаалагч нь хүүхдийг авах боломжгүй нь нөхцөл байдлын үнэлгээгээр тогтоогдсон;

 8.5.3. эцэг эх, асран хамгаалагч нь гэр оронгүй, тэнэмэл амьдралтай;

 8.5.4. эцэг эх, асран хамгаалагч нь архинд донтсоны улмаас хүүхдээ үл хайхардаг, гуйлга, гуйлгадаг, тэвчишгүй хүнд хөдөлмөр эрхлүүлдэг;

 8.5.4. гэр бүлийг эргэн нэгтгэх нь зохисгүй гэж үзэхэд хүргэхээр эцэг эх, асран хамгаалагч, хүүхэд, гэр бүлийн бусад гишүүдийн хооронд ноцтой, зүй бус харилцаатай.

 8.5.5. гэр бүлийнхэн нь болзошгүй хүчирхийллээс хүүхэд болон түүний

ах дүүсийг хамгаалах чадваргүй, сонирхолгүй;

 8.5.6. Нийгмийн ажилтны зүгээс гэр бүлтэй тодорхой хугацаанд ажилласан боловч гэр бүлд эерэг өөрчлөлт, хүчин чармайлт гаргахгүй байгаа;

8.6. Хүүхдийг гэр бүлд нь эргэн нэгтгэх, эсэх шийдвэрийг хамтарсан багийн хуралдаанаар хэлэлцэж, хамтын шийдвэр гаргах ба Хамтарсан багийн ахлагч гарын үсэг зурж баталгаажуулна.

**Ес. Хувийн хэргийг хаах**

9.1. Хамтарсан багийн үйлчилгээний үр дүнд хүүхэд болон гэр бүлийн байдал хэвийн болсон гэж үзэж, цаашид хүчирхийлэлд өртөх эрсдлийг бууруулсан болон арилгасан тохиолдолд хувийн хэргийг хааж болно.

9.2. Нийгмийн ажилтан нь тухайн гэр бүлд ямар эрсдэл байгаа болон цаашид ямар өөрчлөлтүүд хийх хэрэгтэй байгаа талаарх мэдээллийг хамтарсан багийн хуралд танилцуулж, хувийн хэргийг хаах эсэх талаар хамтарсан шийдвэр гаргах ба шийдвэрийг хамтарсан багийн ахлагч гарын үсэг зурж, баталгаажуулна. .

9.3. Хаагдсан хувийн хэрэг бусад материалын эх хувийг хамтарсан багийн нарийн бичиг архивлаж хадгална.

9.4. Хаагдсан хувийн хэргийн мэдээллийг тухайн орон нутгийн гэр бүл, хүүхэд, залуучуудын асуудал хариуцсан байгууллагын Хүүхэд хамгааллын үйлчилгээний нэгдсэн мэдээллийн санд Хамтарсан багийн нарийн бичгийн дарга оруулж, бүртгүүлнэ.

**Арав. Хүүхэд асрах хувилбарт үйлчилгээнд холбон зуучлах**

10.1. Гэр бүлийн хүчирхийллийн улмаас эрсдэлт нөхцөлд байгаа, гэмт хэрэг, зөрчлийн хохирогч, гэрч болсон хүүхэд нь аюулгүйн зэргийн үнэлгээ, нөхцөл байдлын үнэлгээгээр эрсдэлийн зэрэг дунд, өндөр гэж үнэлэгдэн, гэр бүлээсээ тусгаарлагдах шаардлагатай талаар Хамтарсан багийн шийдвэр гарсан тохиолдолд хүүхдийн аюулгүй байдлыг хангах зорилгоор хүүхэд асрах хувилбарт үйлчилгээнд холбон зуучилна.

10.2. Хүүхэд асрах хувилбарт үйлчилгээ нь дараах төрөлтэй байна. Үүнд:

10.2.1. Эцэг эхийн асрамж;

10.2.2. Төрөл садны асрамж;

10.2.3. Асралт гэр бүлийн үйлчилгээ;

10.2.4. Түр хамгаалах байр;

10.2.5. Нэг цэгийн үйлчилгээний төв;

10.2.6. Хүүхдийн халамж, асрамжийн үйлчилгээ;

10.3. Гэр бүлийн хүчирхийлэлд өртсөн болон өртөж болзошгүй хүүхдийг аюулын зэргийн үнэлгээ, нөхцөл байдлын үнэлгээний эрсдэлийн түвшингээс хамаарч дараах хувилбарт үйлчилгээнд хамруулна. Үүнд:

10.3.1. энэ журмын 10.1-т дурдсан үнэлгээгээр “бага эрсдэлтэй” гэж үнэлэгдсэн бол, нийгмийн ажилтан дангаар болон Хамтарсан багийн гишүүдийн оролцоотойгоор хүүхэд болон эцэг эхэд сэтгэл зүйн, хуулийн зөвлөгөө өгч, хүүхдийг тэдний асрамжид үлдээж болно.

10.3.2. Хамтарсан багийн шийдвэрийг үндэслэн сум, дүүргийн Засаг даргын захирамжаар хүүхдийг төрөл, садны асрамж эсхүл асралт гэр бүлд гэрээний үндсэн дээр хүлээлгэн өгч түр асруулж болно.

10.3.3. энэ журмын 10.1-т дурдсан үнэлгээгээр “дунд”, “өндөр” эрсдэлтэй, болон энэ журмын 5.6-д дурдсан нөхцөл байдал үүссэн бол эцэг эх, асран хамгаалагч, харгалзан дэмжигчийн саналыг харгалзахгүйгээр хүүхдийг түр хамгаалах байранд холбон зуучилна. Энэ үйлчилгээ нь хүүхдийг хүлээн авснаас эхлэн нэг долоо хоногоос гурван сар хүртэлх хугацаанд гэрээс нь тусгаарлан байрлуулж, хүүхэд, түүний гэр бүлд харьяалах хамтарсан багтай хамтран нийгэм-сэтгэл зүйн үйлчилгээ, хөгжлийн дэмжлэг үзүүлнэ.

10.3.4. гэр бүлийн хүчирхийлэлд өртсөн болон өртөж болзошгүй хүүхдийг эмнэлэг, цагдаа, төрийн, төрийн бус байгууллагад түр байрлуулан, эмнэлгийн тусламж болон Гэр бүлийн хүчирхийлэлтэй тэмцэх тухай хуульд заасан бусад үйлчилгээг нэг дор үзүүлэх нэг цэгийн үйлчилгээнд холбон зуучилна.

10.3.5. Түр хамгаалах байр, төрөл садан ба асралт гэр бүлийн асрамжид байх хугацаа дууссан, гэр бүлийн нөхцөл байдлын болон үйлчилгээний үнэлгээгээр ахиц гараагүй, гэр бүлд нь эргэн нэгтгэх боломжгүй талаар Хамтарсан багаас гаргасан шийдвэрийг үндэслэн сум, дүүргийн Засаг дарга захирамж гаргаж, хүүхдийг халамж, асрамжийн үйлчилгээнд шилжүүлж болно.

10.4. Энэ журмын 10.3.5-т дурдсан үйлчилгээг хамгийн эцсийн арга хэмжээ болгож хэрэглэнэ.

10.5. Хамтарсан баг нь хүүхэд асрах хувилбарт үйлчилгээнд хүүхдийг холбон зуучилж, тухайн байгууллагатай хамтран хүүхэд, түүний гэр бүлийг дэмжих үйлчилгээг үргэлжлүүлнэ.

10.6. Хүүхэд асрах хувилбарт үйлчилгээ эрхэлж байгаа байгууллага, иргэн нь хүүхдийг байрлаж байх хугацаанд хүүхдийн болон гэр бүлд үйлчилгээний үнэлгээг тухай бүр хийж, шинээр цуглуулсан мэдээлэл, үүссэн бэрхшээл, ололт амжилт, үзүүлсэн үйлчилгээний талаарх мэдээллээ хамтарсан багт хүргүүлж, хамтран ажиллана.

10.7. Хүүхдийг гэр бүлд нь эргэн нэгтгэх, хувийн хэргийг хаах эсэх шийдвэрийг Хүүхэд асрах хувилбарт үйлчилгээ эрхэлж байгаа байгууллага, иргэн, тухайн харьяалах хамтарсан баг хамтран гаргана.

**Арван нэг. Журмын хэрэгжилтийн хяналт**

11.1. Энэхүү журмын хэрэгжилтэнд Гэр бүл, хүүхдийн эсрэг гэмт хэргээс урьдчилан сэргийлэх дэд зөвлөл орон нутгийн, гэр бүл, хүүхэд, залуучуудын хөгжлийн асуудал хариуцсан төрийн захиргааны байгууллага хяналт тавина.

------------------------oOo--------------------------